Rīgā

Datums skatāms laika zīmogā Nr. 18/TA-1255/3649

Uz 28.06.2019. Nr. 142.9/5/1-6-13/19

Saeimas Izglītības, kultūras

un zinātnes komisijas

Sporta apakškomisijai

Par papildu finansējuma piešķiršanu

Murjāņu sporta ģimnāzijai

Valsts kancelejā ir saņemta Saeimas Izglītības, kultūras un zinātnes komisijas Sporta apakškomisijas 2019. gada 28. jūnija vēstule Nr. 142.9/5/1-6-13/19, kurā, atsaucoties uz Murjāņu sporta ģimnāzijas (turpmāk arī – ģimnāzija) 2019. gada 6. jūnija vēstuli Nr. 1-13/119, Ministru kabinets tiek aicināts izskatīt jautājumu par papildu finansējuma piešķiršanu ģimnāzijas ugunsdrošības sistēmas sakārtošanai 80 000 *euro* apmērā. Atbildot uz Saeimas Izglītības, kultūras un zinātnes komisijas Sporta apakškomisijas 2019. gada 28. jūnija vēstuli Nr. 142.9/5/1-6-13/19, Ministru kabinets sniedz šādu informāciju.

Pēc Izglītības un zinātnes ministrijas rīcībā esošās informācijas, Valsts uguns­dzēsības un glābšanas dienesta 2018. gada 10. oktobra brīdinājumā Nr. 22/8-3.16.1/28 norādīts, ka, veicot ugunsdrošības pārbaudi Murjāņu sporta ģimnāzijas ēkas telpās un teritorijā (Klintslejās 4, Murjāņos, Sējas novadā), konstatēti normatīvajos aktos noteikto ugunsdrošības prasību pārkāpumi – iekšējās ugunsdzēsības ūdensapgādes sistēma nav darba kārtībā (Ministru kabineta 2016. gada 19. aprīļa noteikumu Nr. 238 "Ugunsdrošības noteikumi" 100. punkts). Ugunsdrošības pārbaudē konstatēto pārkāpumu uzdots novērst līdz 2020. gada 13. oktobrim.

Līdz ar to atbalsta iespējas minētajam mērķim – ugunsdzēsības ūdensapgādes sistēmas darba kārtības nodrošināšana – ir izskatāmas likumprojekta "Par valsts budžetu 2020. gadam" un likumprojekta "Par vidēja termiņa budžeta ietvaru 2020., 2021. un 2022. gadam" sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem.

Vienlaikus informējam, ka Izglītības un zinātnes ministrija, pamatojoties uz Ministru kabineta 2019. gada 20. marta rīkojuma Nr. 116 "Par likumprojekta "Par vidēja termiņa budžeta ietvaru 2020., 2021. un 2022. gadam" un likumprojekta "Par valsts budžetu 2020. gadam" sagatavošanas grafiku" pielikuma 4. punktu, Finanšu ministrijai iesniegusi priekšlikumus par prioritārajiem pasākumiem un to īstenošanai nepieciešamo finansējumu, tai skaitā sporta nozarē. Viena no iekļautajām prioritātēm ir papildu finansējuma piešķiršana 300 000 *euro* apmērā Murjāņu sporta ģimnāzijas mācību (treniņu) darba nodrošināšanai, tādējādi veicinot jauno sportistu sagatavošanu, vienlaikus nodrošinot iespēju audzēkņiem iegūt kvalitatīvu izglītību.

Papildus informējam, ka Latvijas Nacionālās sporta padomes 2019. gada 5. jūnija sēdē tika izskatīts arī jautājums par Valdības Rīcības plānā iekļautajiem uzdevumiem sporta nozares attīstības veicināšanai (prot. Nr. 3 2. §) un tika atbalstīts Izglītības un zinātnes ministrijas priekšlikums par augsta līmeņa starpinstitūciju darba grupas izveidi sporta nozarei stratēģiski svarīgu jautājumu risināšanai. Darba grupai jāsagatavo un līdz 2019. gada 30. septembrim izskatīšanai Latvijas Nacionālās sporta padomes sēdē jāiesniedz priekšlikumi par sporta nozares prioritātēm.

Pielikumā: Ministru kabineta 2019. gada 13. augusta sēdes protokola   
Nr. 34 52. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu